b'\n_START_ARTICLE_\nMarija Strojnik Scholl\n_START_SECTION_\n\xc5\xbdivljenjepis\n_START_PARAGRAPH_\nRodila se je kot edina h\xc4\x8di od petih otrok v dru\xc5\xbeini elektrotehnika Ale\xc5\xa1a Strojnika. Za optiko se je navdu\xc5\xa1ila \xc5\xbee v mladih letih, ko je spremljala pri delu o\xc4\x8deta, izjemnega in\xc5\xbeenirja, ki je med drugim sestavil prvi slovenski elektronski mikroskop. Po kon\xc4\x8dani srednji \xc5\xa1oli je sprva vpisala \xc5\xa1tudij fizike na Univerzi v Ljubljani, \xc5\xbee kmalu pa je sledila dru\xc5\xbeini v Zdru\xc5\xbeene dr\xc5\xbeave Amerike. Na Dr\xc5\xbeavni univerzi Arizone, kjer je postal njen o\xc4\x8de profesor, je v samo dveh letih kot edina \xc5\xbeenska v svojem letniku diplomirala iz fizike. Doktorski \xc5\xa1tudij je nadaljevala na Univerzi Arizone in doktorirala leta 1979, kot prva \xc5\xbeenska v zgodovini oddelka za opti\xc4\x8dno znanost._NEWLINE_Specializirala se je za fiziko infrarde\xc4\x8dega valovanja in po doktoratu delovala kot vodja oddelka za optiko podjetja Rockwell International (zdaj del korporacije Boeing), kasneje pa kot vi\xc5\xa1ja in\xc5\xbeenirka pri proizvajalcu reaktivnih motorjev in avionike Honeywell ter v Laboratoriju za reaktivni pogon (JPL) na Kalifornijskem tehnolo\xc5\xa1kem in\xc5\xa1titutu. Na JPL je razvila inteligenten sistem za navigacijo po zvezdah na podlagi zajema slike s senzorjem CCD, kar omogo\xc4\x8da napravam, kot so umetni sateliti, avtonomnej\xc5\xa1e upravljanje. Ta je danes vgrajen v vse komercialne zrakoplove, satelite sistema GPS idr., izbran pa je bil tudi za upravljanje Nasine sonde Cassini-Huygens, ki je med leti 2004 in 2017 preu\xc4\x8devala Saturn._NEWLINE_Na ra\xc4\x8dun raziskovalnih uspehov je dobila polo\xc5\xbeaj zaslu\xc5\xbene profesorice na Opti\xc4\x8dnem raziskovalnem centru (Centro de Investigaciones en Optica, CIO) v mehi\xc5\xa1kem mestu Le\xc3\xb3n. Tam se ukvarja z razvojem metode za neposredno zaznavanje eksoplanetov z interferometrijo. Poleg tega deluje kot \xc4\x8dlanica ve\xc4\x8d strokovnih zdru\xc5\xbeenj, za katere pogosto organizira znanstvene kongrese, dva mandata je bila urednica revije Applied Optics, deluje pa tudi v uredni\xc5\xa1kih odborih ve\xc4\x8d drugih revij._NEWLINE_Ima tri h\xc4\x8dere, ki jih je vzgajala sama po smrti mo\xc5\xbea za lateralno sklerozo. Dve od njih sta postali znanstvenici. Sama se bojuje z rakom, ki so ji ga prvi\xc4\x8d diagnosticirali leta 2008, a ga z zdravljenjem obvladuje.\n_START_SECTION_\nPriznanja\n_START_PARAGRAPH_\nZa razvoj navigacijskega sistema je leta 1996 kot prva \xc5\xbeenska prejela nagrado \xe2\x80\xa8Georgea W. Goddarda, ki jo podeljuje Mednarodno dru\xc5\xa1tvo za optiko in fotoniko (SPIE). Izvoljena je bila tudi za redno \xc4\x8dlanico (fellow) Ameri\xc5\xa1ke opti\xc4\x8dne zveze.'